Victor Hackman

Victor Axel Hackman (27. huhtikuuta 1866 Viipuri – 26. marraskuuta 1941 Helsinki) oli suomalainen geologi, joka toimi valtiongeologina ja jonka mukaan on nimetty hackmaniitti.

Hackmanin vanhemmat olivat konsuli Woldemar Hackman ja Emilie Krohn. Hän valmistui filosofian kandidaatiksi 1890 ja tutki jo seuraavana vuonna Wilhelm Ramsayn kanssa Kuolan niemimaan mineraaleja, erityisesti nefeliini-syeniittiä. Tutkimuksesta laatimaansa väitöskirjaa hän puolusti 1894. Hackman toimi Helsingin yliopistossa assistenttina 1894–1898, petrologian dosenttina 1899–1912, geologisen toimikunnan ylimääräisenä virkamiehenä 1902–1919, vanhempana apulaisgeologina 1919–1924 sekä valtiongeologina 1919–1935. Hän osallistui aktiivisesti alansa tutkimustoimintaan ja julkaisi sen tuloksia, vieraili konferensseissa sekä laati geologisia karttalehtiä. Suomen maantieteellisen seuran rahastonhoitajana hän toimi vuodesta 1903 vuoteen 1936, jolloin hänelle myönnettiin professorin arvonimi.

Hackman oli aatelissäädyssä edustaja valtiopäivillä 1900.

Hackmanin veljiä olivat arkeologi Alfred Hackman ja valtiopäivämies Oskar Hackman. Victorin puoliso vuodesta 1915 oli Tyra Holm. Hyönteistieteilijä ja museonjohtaja Walter Hackman oli heidän poikansa.

Lähteet 

 Suomalaiset geologit
Suomen suuriruhtinaskunnan virkamiehet
Suomalaiset virkamiehet
Suomalaiset professorin arvonimen saaneet
Suomalaiset aateliset
Suomen suuriruhtinaskunnan aatelissäädyn valtiopäivämiehet
 Vuonna 1866 syntyneet
 Vuonna 1941 kuolleet